Tunderfelt

Tunderfelt (ka Tunderfeld, Tunderfeldt) on Rootsi aadlisuguvõsa.

7. märtsil 1651 sai Tallinna linnusekohtu assessor, sekretär ning hilisem Tallinna raehärra ja bürgermeister Heinrich Tunder Rootsi aadlikuks ja uue perekonnanime Tunderfelt.

24. juunil 1678 said Jürgen Tunder ja tema teise abikaasa poeg esimesest abielust Gustaf Johan de Rodes Rootsi aadlikeks ning immatrikuleeriti 1680 Tunderfelti nime all Rootsi rüütelkonda aadlisuguvõsana nr. 933.

Suguvõsa liikmeid

Tunderite haru
Heinrich von Tunderfelt (u. 1619–1675), Tallinna bürgermeister ja Lümandu mõisnik
Anna von Tunderfelt (surnud 1700), abiellus 1669 Tallinnas Ekenäsi linna lähedal asuva Mörby mõisniku ja Narva komandandi Wenzel Pilar von Pilchau (1606–1675) poja, Rootsi ooberstleitnandi ja Kristianstadi komandandi Nikolaus Georg Pilar von Pilchauga (surnud 1697)
Jürgen von Tunderfelt (1638–1688), Narva raehärra, bürgermeister (1676) ja kaupmees
Lucia Sophia Tunderfelt (1669–1716), Gustav Johan von Tunderfelti abikaasa
Riigivabahärra Georg von Tunderfelt (1688–1748), Limburgi provintsis Oud-Valkenburgis Genhoesi lossi (nl) omanik, kindralleitnant Austria keisri teenistuses, Dendermonde kuberner (1745) Austria Madalmaades.

Rodesite haru
Gustav Johan von Tunderfelt (1656–1710), Rootsi sõjaväelane, Moskvas Rootsi komissariks ja Ambla kihelkonnas Jootme mõisaomanikuks olnud Johan de Rodesi (surnud 1655) poeg
Georg Gustav von Tunderfelt (1698–1770), brigadir (ooberstleitnant) Prantsusmaa teenistuses, Rootsi Kuningliku Mõõgaordeni rüütel ja komandör
Vabahärra Johan Christopher Rhodis von Tunderfelt (1698–1764), Rootsi Kuningliku Mõõgaordeni rüütel, rügemendiülem Braunschweig-Wolfenbütteli vürsti teenistuses, oli abielus vabapreili Emerentia Dorothea Lew von Hohendorffiga (surnud 1756), 
Vabahärra Karl Rhodis von Thunderfeld (1746–1802), kes oli abielus Alexander von Benckendorffi tädi, vabapreili Therese Wilhelmine Henriette Schilling von Canstadtiga (1745–1795)
Krahvinna Wilhelmine Rhodis von Tunderfeld (1777–1822), Württembergi krahvinna, kes oli abielus Württembergi hertsogi Friedrich Eugeni poja, Württembergi printsi Wilhelm Friedrich Philippiga (1761–1830; de). Urachi hertsogite esivanem, sealhulgas Leedu kuninga Mindaugas II vanaema

Viited

 
Aadlisuguvõsad